**Pārskats par Valmieras bāriņtiesas darbību 2020.gadā**

Valmieras bāriņtiesa (turpmāk – Bāriņtiesa) ir Valmieras pilsētas domes izveidota aizbildnības un aizgādnības iestāde, kas, pamatojoties uz normatīviem aktiem un publisko tiesību principiem, savā darbībā, Valmieras pilsētas administratīvajā teritorijā, prioritāri nodrošina bērna vai aizgādībā esošas personas tiesību un tiesisko interešu aizstāvību.

Pārskats sagatavots, saskaņā ar Bāriņtiesu likuma 5.panta 4.daļas prasībām, kas nosaka, ka „Bāriņtiesa ne retāk kā reizi gadā sniedz pašvaldības domei pārskata ziņojumu par savu darbību. Pārskata ziņojums ir publicējams pašvaldības mājaslapā.”

2020.gads Bāriņtiesā aizritējis dažādu izaicinājumu, saistībā ar Covid-19, zīmē. Bāriņtiesa pieņēmusi lēmumu turpināt darboties paaugstinātas intensitātes apstākļos, lai sniegtu nekavējošu palīdzību un atbalstu ģimenēm ar bērniem, kā arī pilngadīgām personām ar ierobežotu rīcības spēju, gan ārkārtējās situācijas izsludināšanas laikā saistībā ar Covid 19, gan arī ikdienā, ievērojot valstī noteiktos ierobežojumus. Bāriņtiesa savu darbu pielāgojusi, lai efektīvi reaģētu un palīdzētu iedzīvotājiem ērtā veidā, turpinot sniegt konsultācijas un palīdzību klātienē, gan arī izmantojot, attīstot attālinātu pakalpojumu sniegšanu.

Bāriņtiesas sastāvā ir bāriņtiesas priekšsēdētāja Ilze Polka, bāriņtiesas priekšsēdētājas vietnieks Andris Alpeus, bāriņtiesas locekle Kristīne Pētersone,(atrodas prombūtnē), bāriņtiesas locekle Līga Ančeva un klientu konsultante Zane Kapača. Darbu Bāriņtiesā, uz noteiktu laiku aizstājot prombūtnē esošu darbinieku, ir uzsākusi bāriņtiesas locekle Ingrīda Balode. Visiem bāriņtiesas darbiniekiem ir pienākumu veikšanai atbilstoša izglītība – maģistra grāds, regulāri tiek celta profesionālā kvalifikācija. Ņemot vērā normatīvo aktu izmaiņas, Bāriņtiesas priekšsēdētāja atkārtoti ieguvusi sertifikātu akreditētajā pilnveides izglītības programmā “Bāriņtiesas vadība un organizācija” 192 stundu apjomā, kā arī apguvusi jaunu mācību kursu Bērnu tiesību aizsardzībā - sadarbības grupas vadīšanā. Bāriņtiesas darbinieki, izmantojot dažādas konferenču platformas, piedalījušies izglītības pilnveides kursos, semināros. Darbinieki atjaunojuši un papildinājuši zināšanas bērnu tiesību aizsardzības programmā.

Nozīmīga ir bijusi Bāriņtiesas līdzdalība Labklājības ministrijas organizētajos semināros bērnu tiesību aizsardzības programmās, līdzdarbība grozījumu izstrādē un pilnveidošanā Bāriņtiesu likumā. Bāriņtiesa iesaistījusies dažādās aktivitātēs, sniegusi pieprasīto informāciju, viedokli, piedalījusies aptaujā, sagatavojusi dokumentus Valsts bērnu tiesību aizsardzības inspekcijai, Labklājības ministrijai, Tieslietu ministrijai, Pašvaldību savienībai, Lielo pilsētu asociācijai, Latvijas Bāriņtiesu darbinieku asociācijai u.c. Bāriņtiesa piedalījusies viedokļa izteikšanā par Bērnu tiesību aizsardzības sistēmu Latvijā, izlases kārtībā Labklājības ministrijas organizētajā pētījumā, auditā atlases kārtībā izvēlētajās bāriņtiesās un sociālajos dienestos.

2020.gada martā Bāriņtiesā notikusi Valsts bērnu tiesību aizsardzības plānveida pārbaude, kurā nav konstatēti pārkāpumi. No Valsts bērnu tiesību aizsardzības inspekcijas nav saņemts neviens norādījums par prettiesisku, neprofesionālu darbību vai darbinieka rīcību. Saņemta metodiska palīdzība un ieteikumi.

Nav saņemta neviena sūdzība, neviens norādījums par Bāriņtiesas prettiesisku, neprofesionālu darbību vai darbinieku rīcību.

2020.gada pavasarī, ar valstī izsludināto ārkārtas situāciju saistībā ar Covid 19, noslēgts sadarbības līgums starp 8 pašvaldībām - Burtnieku, Kocēnu, Strenču, Beverīnas, Mazsalacas, Naukšēnu un Rūjienas novadu un Valmieras pašvaldību par savstarpēju sadarbību, lai nodrošinātu visu bāriņtiesas darbības nepārtrauktību, bērnu un aizgādnībā esošo personu tiesību un interešu aizstāvību ārkārtējās situācijas laikā.

Bāriņtiesa uzsākusi plānošanu un iestrādes Administratīvi teritoriālās reformas procesa īstenošanā. Nodibināta paredzamā Valmieras novada teritorijā esošo bāriņtiesu sadarbības grupa. Bāriņtiesa darbojas biedrībā “Latvijas Bāriņtiesu darbinieku asociācija”, lai sekmētu bāriņtiesu darbinieku profesionālo izaugsmi, apspriestu normatīvo aktu projektus, izstrādātu priekšlikumus normatīvo aktu grozījumiem un risinātu citus bāriņtiesu kompetencē esošus jautājumus.

Bāriņtiesa turpina pildīt Valmieras pilsētas pašvaldības deleģēto funkciju bērnu tiesību aizsardzībā un vada Bērnu tiesību aizsardzības komisiju, Kā arī Bāriņtiesas darbinieki ir Valmieras pilsētas pašvaldības Administratīvās komisijas sastāvā.

Bāriņtiesa, 2020.gadā ir uzzinājusi un informējusi Valmieras pilsētas pašvaldības Sociālo lietu pārvaldi un citas atbildīgās institūcijas par 44 ģimenēm, kurās kopā ir 65 bērni, kurās netiek pietiekami nodrošināta bērna attīstība un audzināšana un nepieciešama palīdzība. (1.Attēls)

*1.attēls*

2020.gadā salīdzinājumā ar iepriekšējiem gadiem ir samazinājies pārtraukto aizgādības tiesību gadījumu skaits gan personu (vecāku, kuriem pārtrauktas bērnu aizgādības tiesības) skaita ziņā, gan bērnu skaita ziņā. Ar Bāriņtiesas lēmumu 10 vecākiem tika pārtrauktas 8 bērnu aizgādības tiesības (2.attēls).

*2.attēls*

Samazinoties pārtraukto aizgādības tiesību skaitam samazinājies arī bērna pārtraukto aizgādības tiesību atjaunošanas skaits. Pārskata gadā 2 vecākiem tika atjaunotas 1 bērna pārtrauktās aizgādības tiesības. (3.attēls).

*3.attēls.*

Pārskata gadā ar tiesas spriedumu 4 vecākiem ir atņemtas 4 bērnu aizgādības tiesības. (4.attēls).

*4.attēls.*

Gadījumos, kad bērns ir palicis bez vecāku gādības (bērna vecāki miruši, ilgstošas slimības dēļ lūguši nodrošināt bērnam ārpusģimenes aprūpi, vecākiem pārtrauktas vai atņemtas aizgādības tiesības), Bāriņtiesa lemj par ārpusģimenes aprūpes veida piemērošanu bērnam - aizbildnību, ievietošanu audžuģimenē vai galējas nepieciešamības gadījumā ilgstošas sociālās aprūpes un sociālās rehabilitācijas institūcijā.

Uz 2020.gada 31. decembri Valmieras pilsētas pašvaldībā 71 (tai skatā arī no citām pašvaldībām) bērniem tiek nodrošināta ārpusģimenes aprūpe. (5.attēls).

*5.attēls*

Bez vecāku gādības palikušajiem bērniem uz 2020.gada 31.decembri 25 bērni atradās aizbildnībā, kur viņiem ikdienas aprūpi un audzināšanu visbiežāk nodrošina radinieki – vecmāmiņas un vectētiņš, kam seko citi bērna radinieki – bērna vecāku māsas/brāļi vai arī bērna vecāku pilngadīgie bērni. Ir gadījumi, kad bērnam ārpusģimenes aprūpi un audzināšanu aizbildnībā nodrošina bērnam ar neradnieciskām saitēm esoša persona, ar kuru bērnam iepriekš izveidojušās pozitīvas emocionālās piesaistes attiecības. Pārskata gadā ārpus ģimenes aprūpe 36 (Valmieras 15 un 21 citu) pašvaldību bērniem tika nodrošināta Valmieras pilsētā dzīvojošās audžuģimenēs. Bērniem tika atrasta iespēja tikt ievietotiem audžuģimenē pašvaldības teritorijā, kas ļauj bērniem turpināt uzturēt ciešu saikni ar vecākiem un citiem radiniekiem, nemainīt savu ierasto vidi un ikdienas ritējumu. Bāriņtiesa joprojām virzās uz mērķi nodrošināt visiem bērniem, kuriem nepieciešama ārpusģimenes aprūpe, aprūpi ģimeniskā vidē. Taču ņemot vērā bērnu smago veselības stāvokli, uz 2020.gada 31.decembri kopā 10 bērniem, ar smagiem funkcionāliem traucējumiem un vienas ģimenes vairākiem brāļiem, tiek nodrošināta ārpusģimenes aprūpe ilgstošas sociālās aprūpes un sociālās rehabilitācijas institūcijā. (6.attēls)

*6.attēls.*

Bāriņtiesas darbs vienmēr ir bijis orientēts uz ģimeniskas vides nodrošināšanu bērniem. Lai cik sarežģīti reizēm tas nebūtu, taču bez vecāku gādības palikušiem bērniem vienmēr prioritāri tiek meklēta iespēja augt pie aizbildņa vai audžuģimenē. Institūcijās ievietoti bērni ar smagām veselības problēmām, kuriem atbilstošu aprūpi nevar nodrošināt aizbildnis vai audžuģimene vai arī liels skaits no vienas ģimenes izņemto bērnu, kad to šķiršana nav bērnu interesēs, kā arī pusaudžu vecuma bērnus, kad nav radinieku, aizbildņu vai audžuģimeņu, kas būtu gatavi šādus bērnus uzņemt. Bērni, kuri ievietoti ilgstošas sociālās aprūpes un sociālās rehabilitācijas institūcijā atbilstoši veselības stāvoklim ievietoti dažādās institūcijās. (5) bērni ievietoti ģimeniskai videi pietuvinātos dzīves apstākļos SOS bērnu ciematā Valmierā. Bērni dzīvo ģimenē, to ikdiena tiek organizēta atbilstoši bērnu vecumam un vajadzībām ņemot vērā bērnu vecumposma īpatnības. Viens bērns atbilstoši smagajam veselības stāvoklim atrodas Valsts sociālās aprūpes centrā “Rīga” filiālē “Rīga”, kurā atrodas ģimeniskai pietuvinātos dzīves apstākļos un ir iekļauts dalībai Labkājības ministrijas projektā. Zēnam, projekta ietvaros, nodrošināta ģimeniska vide. Arī Valsts sociālās aprūpes centrs “Rīga” filiāle “Teika” un “Pļavnieki”, kā arī Valsts sociālās aprūpes centrs “Latgale” filiāle “Kalkūni” strādā pie tā, lai radītu tajā esošiem bērniem ģimeniskai videi pietuvinātus dzīves apstākļus. (7.attēls).

*7.attēls.*

Uz 2020.gada 31.decembri Valmieras pilsētas pašvaldībā darbojās 17 audžuģimenes, no kurām divas audžuģimenes pamatotu iemeslu dēļ lūgušas uz laiku audžuģimenē bērnus neievietot. Liels atbalsts audžuģimeņu ikdienas sadarbībā ir Vidzemes ārpusģimenes aprūpes atbalsta centrs “AIRI vecākiem” Valmierā. 2020.gadā Valmierā nav neviena viesģimene, jo esošās viesģimenes lūgušas izbeigt šo statusu, jo bērni, kuri tajā viesojušies ir sasnieguši pilngadību, kā arī mainījusies dzīvesvieta un darba apstākļi, kā dēļ nav iespējams turpināt šo statusu. (8.attēls).

*8.attēls.*

2020.gadā par Bāriņtiesa pieņēmusi lēmumus ar kuriem par adoptētājiem atzītas 4 personas (9.attēls), bet pārskata gadā par 2 bērniem pieņemts lēmums, ka adopcija ir bērna interesēs. (10.attēls).

*9.attēls.*

*10.attēls*

Valmieras pašvaldībā, arī 2020.gadā nav adoptēts neviens bērns uz ārvalstīm.

Ja vecāki darba dēļ ilgāku laika periodu izbrauc uz darbu ārvalstīs, vecāki iesniedz notariāli apstiprinātu pilnvarojumu aprūpes personai bērna pārstāvībai, Bāriņtiesa lemj par bērna nodošanu trešo personu aprūpē uz laiku, kas ilgāks par trīs mēnešiem. Pārskata gadā samazinājies Bāriņtiesas pieņemtie lēmumi par bērnu nodošanu citas personas aprūpē, kad citas personas aprūpē tika nodots 1 bērns. Uz 2020.gada 31.decembri pavisam kopā 1 bērns nodots citu personu aprūpē, sakarā ar vecāku izceļošanu no Latvijas, sakarā ar darbuārvalstīs. Bērnu aprūpi ikdienā veic vecāku izvēlēta persona, vairums gadījumos, vecvecāki. (11.attēls).

*11.attēls.*

Aizgādnība tiek dibināta pilngadīgām personām ar ierobežotu rīcībspēju. Pēc tiesas pieprasījuma, Bāriņtiesa tiesā iesniedz pierādījumus, kuriem ir nozīme lietā par rīcībspējas ierobežošanu. Bāriņtiesa pieņem lēmumu par aizgādņa iecelšanu pēc tiesas sprieduma par rīcībspējas ierobežojuma noteikšanu stāšanās likumīgā spēkā. Uz 2020.gada 31.decembri Valmieras pilsētā deklarētas 27 personas ar ierobežotu rīcībspēju, kurām nodibināta aizgādnība un iecelts aizgādnis. Ir tendence pieaugt personu skaitam ar ierobežotu rīcībspēju, kuriem nepieciešams dibināt aizgādnību un iecelt aizgādni. (12.attēls). 2020.gadā 1 persona iecelta par aizgādni mirušas personas mantojumam.

*12.attēls.*

2020.gadā Bāriņtiesa pēc tiesas pieprasījuma sniegusi 20 atzinumus par saskarsmes tiesību izmantošanas kārtību, dzīvesvietas noteikšanu vai viena vecāka atsevišķas aizgādības noteikšanu. Bāriņtiesa lēmusi par atļaujas došanu trīs bērnu uzvārda maiņai. Pārskata gadā pieņemti 20 lēmumi par nepilngadīgo bērnu mantisko interešu nodrošināšanu. Uz 2020.gada 31.decembri kopā ir 47 mantas lietas. Bāriņtiesa piedalījusies gan kā prasītājs, kā atbildētājs, kā trešā persona u.c. 76 tiesas sēdēs Vidzemes rajona tiesās (Valmierā, Madonā, Limbažos, Cēsīs) un citu, tai skaitā Rīgas, administratīvo teritoriju tiesas sēdēs. (13.attēls)

*13.attēls.*

Pārskata gadā Bāriņtiesa pieņēmusi 109 lēmumus, 6 vienpersoniskus lēmumus par bērna aizgādības tiesību pārtraukšanu vecākiem. (14.attēls). Pieņemto lēmumu skaita samazinājums skaidrojams ar valstī izsludināto un esošo ārkārtas situāciju un ierobežojumiem saistībā ar Covid 19, jo personas izvēlējās pēc iespējas mazāk doties uz sabiedriskām vietām un iestādēm, kā arī atliek dažādu sadzīvisku, ikdienišķu jautājumu kārtošanu, vecāki cenšas domstarpības atrisināt savā starpā. Iedzīvotāji vairāk izmantojuši Bāriņtiesas sniegtās konsultācijas, gan klātienē, gan attālināti. Bāriņtiesa sniegusi kvalitatīvu atbalstu un palīdzību dažādās ikdienas situācijās, tās atrisinot nenonākot līdz nepieciešamībai ierosināt lietu un pieņemt bāriņtiesas koleģiālu lēmumu, kā arī, ņemot vērā esošos ierobežojumus valstī, ārkārtējās situācijas izsludināšanas laikā Bāriņtiesai nav bijis jāpieņem lēmumi, jo bērni, kuri atrodas audžuģimenēs, Latvijas SOS Valmieras bērnu ciematā, nav devušies uz nometnēm, brīvdienu un pieredzes apmaiņas, sporta sacensībām, vai citos ārzemju ceļojumos.

*14.attēls.*

2020.gadā Bāriņtiesas lietvedībā ierosināta 71 jauna lieta, pārskata gadā lietvedībā atradās 240 aktīvās lietas. Bāriņtiesā saņemti 1458 ienākošie dokumenti un nosūtīti 1398 dokumenti. Pārskata gadā nav pārsūdzēts neviens Bāriņtiesas lēmums, ne arī Bāriņtiesas faktiskā rīcība. (15.attēls).

*15.attēls.*

2020.gada nogalē Bāriņtiesa, pašvaldības vārdā godināja un sveica izveidotās audžuģimenes, aizbildņus, aizgādņus un adoptētājus, lai viņiem pateiktos par ieguldīto, nesavtīgo darbu.

Bāriņtiesai ir mērķis nodrošināt ģimenisku vidi un drošus, piemērotus dzīves apstākļus ikvienam bērnam, kuram tas nepieciešams. Ilgtermiņā samazinās pārtraukto aizgādības tiesību skaits, no kā izriet arī samazinājums pārtraukto aizgādības tiesību atjaunošanā. Bāriņtiesa turpina strādāt, lai bērniem tiktu nodrošināta ārpusģimenes aprūpe pie aizbildņa vai audžuģimenē, kas mērķtiecīgam darbam rezultējoties, atspoguļojas audžuģimeņu pieaugumā, kā arī audžuģimenē ievietoto bērnu un aizbildnībā esošo bērnu skaita pieaugumā ilgtermiņā. (16.attēls)

*16.attēls*

Bāriņtiesa aicina ikvienu kļūt sabiedriski aktīvam un līdzdarboties ģimeniskas vides radīšanā un nodrošināšanā bērniem, kuriem dažādu dzīves situāciju spiestiem jāatrodas ārpusģimenes aprūpē. Aicinām sniegt māju sajūtu bērniem, kļūstot par audžuģimenēm. Aicinām kļūt par viesģimeni un sniegt bērniem, kuri atrodas ilgstošas sociālās aprūpes un sociālās rehabilitācijas institūcijā, iespēju brīvdienās ciemoties ģimenē un paplašināt bērna redzesloku, dažādas intereses un apgūt jaunas prasmes.

Sagatavoja: Bāriņtiesas priekšsēdētāja Ilze Polka